Slaan die depressie-trio só hokFoto: Mentalhealth.com Annelize Jansen van Rensburg ken depressie self baie goed. Sy skryf hierdie brief ter herdenking van Wêrelddag vir die voorkoming van selfmoord, wat op 10de September plaasvind: Menige vrou word verpes deur drie brakke, by name die depressie-trio. Eerstens is daar die Steekhaarbrak. Wanneer jy die dag effe verwelk en kleurloos voel, jou hare steeks en ordeloos rebelleer en jou naels splinter, kan jy maar weet hy skuil om die naaste hoekie. Tweedens is daar die PMS-poedel. Hierdie juffrou is ’n guerrilla-vegter, haar aanvalle is kort, kragtig en klokslag. Beserings is gewaarborg. Sy bedaar soms effens as jy vir haar kondensmelk, boksievla en fudge aanbied. Laastens is daar die Swart Hond. Hierdie kwajong kan jy dikwels voel en sien aankom. Hy lê en beloer jou voor jou tuinhekkie en glip skelm in. Eers knibbel hy aan jou hakke – jy voel effens huilerig. Dan begin hy jou hier en daar pootjie – jy raak bakleierig met die supermark se kassiere. Dan, oornag, spring hy jou om en staan met sy pote op jou bors, grommend – jy is vas, jy het verloor. Alles is donker en jy is moeg. Soms daag hierdie trio gelyktydig by jou adres op. Op sulke dae is daar chaos in die sterre. Jy verloor sein. Om suksesvol oorlog te voer moet jy jou vyand ken en jy moet gewapen wees. As jy hierdie trio doer in die straat op pad na jou toe sien aankom, moet jy ’n plan hê. Leer jouself ken en neem aksie as jy depressief begin raak. Jy moet jou eie gemoedsfluisteraar word, soos daai ou van die TV-program The Dog Whisperer. Soms raak die donker egter té donker en dan moet jy professionele hulp en medikasie kry. Doen dit. Wees goed vir jouself sodat jy vir ander goed kan wees. Depressie is ’n siekte, kry hulp. Mense wat lyk asof hulle alles onder beheer het, is dikwels ook op medikasie. Die 10de September is Wêrelddag vir die voorkoming van selfmoord. Volgens Marthé Viljoen van die Suid-Afrikaanse Federasie van Geestesgesondheid is daar ongeveer 8 000 selfmoordgevalle per jaar in ons land. Kom ons probeer die pyn van selfmoord verhoed. Werk sagkens met jou eie gemoed en verleen hulp aan dié wat dit nodig het.